KIRJALLINEN KYSYMYS P-2360/00

esittäjä(t): Ria Oomen-Ruijten (PPE-DE) komissiolle

(7. heinäkuuta 2000)

Aihe: Lähestyvä Alankomaiden elokuvatarkastamon (NFK) lopettaminen

1. Onko komissio tietoinen Alankomaiden hallituksen aikeesta lopettaa (uuden) laissa säädetyn Alankomaisen elokuvatarkastamon toiminta ja korvata se alan itsesääntelyjärjestelmällä?

2. Mikä on komission kanta asiaan erityisesti, kun otetaan huomioon ne monet toimenpiteet, joita komissio on toteuttanut alaikäisten ja ihmisarvon suojelun suhteen uuden viestinnän alalla?

3. Miten komissio selvittää ilmeisen ristiriidan yhtäältä itsenäisen luokitteluelimen (kuten Alankomaiden elokuvatarkastamo) lopettamisen ja toisaalta suojelutoimien edistämisen Euroopan taholta uuden viestinnän alalla?

4. Miten komissio aikoo säilyttää Alankomaiden elokuvatarkastamon asiantuntemuksen ja kokemuksen tulevaisuudessa? Millaiseksi komissio katsoo oman tehtävänsä tässä asiassa?

Viviane Redingin komission puolesta antama vastaus

(19. syyskuuta 2000)

1. Komissio on tietoinen Alankomaiden hallituksen aikeesta perustaa maahan uusi audiovisuaalisen median luokitusjärjestelmä. Tällaisten järjestelmien perustaminen kuuluu ensisijaisesti jäsenvaltioiden toimivaltaan, kun otetaan huomioon toissijaisuusperiaate sekä jäsenvaltioiden ja alueiden väliset kulttuurierot.

Komission saamien tietojen mukaan Alankomaiden hallitus on ehdottanut oikeudellista kehystä maan audiovisuaalisen median itsesääntelyjärjestelmälle. Komissio on antanut rahoitustukea Alankomaiden audiovisuaalisen median luokitusinstituutin NICAMin perustamista varten. NICAM yhdistää Alankomaiden julkisen palvelun tarjoajat, kaupalliset lähetysyhtiöt, elokuva- ja videotuottajat, videoliikeet, vähittäiskauppiaat ja tietokonepelien levitysyhtiöt. Komission tietojen mukaan NICAMiin on tarkoitus ottaa mukaan myös Internet-palvelujen tarjoajat. Uuden mediaa koskevan Alankomaiden lain myötä nykyinen elokuvien luokituslautakunta lakkautetaan, mutta sen tietoa ja asiantuntemusta hyödynnetään NICAMissa.

2. Euroopan audiovisuaalisia ja tietopalveluja tuottavien yritysten kilpailukyvyn parantamisesta edistämällä kansallisia järjestelmiä, joiden tarkoituksena on saattaa alaikäisten ja ihmisarvon suojelu vertailukelpoiselle ja tehokkaalle tasolle 24 päivänä syyskuuta 1998 annetussa neuvoston suosituksessa 98/560/EY(1) jäsenvaltioita kehotetaan perustamaan audiovisuaali- ja tietopalveluja varten kansallisia itsesääntelyjärjestelmiä. Alankomaiden hallituksen toimintamalli näyttäisi olevan täysin suosituksen mukainen.

Nykypäivän lapset käyttävät audiovisuaalista mediaa monessa eri muodossa. He käyvät elokuvissa, katsovat televisiota ja videoita, pelaavat tietokonepelejä ja surffaavat Internetissä. Ei näyttäisi olevan mitään syytä siihen, että jokainen audiovisuaalisen sisällön (usein saman sisällön) välityskanava luokiteltaisiin eri järjestelmässä. Tämä on vanhemmille hyvin sekavaa, ja siksi on myönteistä saada audiovisuaalisen median luokitukseen yhtenäinen linja.

3. Komissio ei näe tässä mitään ristiriitaa, sillä Alankomaiden hallituksen toimintalinjassa ei vain yksinkertaisesti lakkauteta elokuvatarkastamoa vaan korvataan se järjestelmällä ja instituutilla, jotka kattavat kaiken audiovisuaalisen median. NICAM on ilmoittanut, että se haluaa elokuvatarkastamon lakkauttamisen jälkeen hyödyntää sen tietoa ja asiantuntemusta.

4. Kuten jo todettiin, audiovisuaalisen median luokittelu ja alaikäisten suojelu haitalliselta audiovisuaaliselta sisällöltä kuuluvat ensisijaisesti jäsenvaltioiden toimivaltaan. Komissio on kuitenkin sitä mieltä, että yhtenäinen linja audiovisuaalisen median (elokuvan, televisio-ohjelmien, videopelien, Internetin) luokittelussa olisi vanhemmille selkeämpi ja siten voitaisiin paremmin suojella alaikäisiä. Kaikissa jäsenvaltioissa elokuvien luokituslautakunnailla on lähes sata vuotta kokemusta audiovisuaalisen materiaalin arvioinnista ja luokittelusta, ja näin ollen niiden osallistuminen tällaiseen linjanvetoon näyttäisi tärkeältä.

(1) EYVL L 270, 7.10.1998.